CELEX: 52004PC0724
Language: sk
Date: 2004-10-28
Title: Návrh nariadenia Rady o elektronickom zaznamenávaní a vykazovaní rybárskych činností a o prostriedkoch diaľkového snímania . (predložená Komisiou)

KOMISIA EURÓPSKYCH SPOLOČENSTIEV

                                          Brusel, 28.10.2004
                                          KOM(2004)724 v konečnom znení

                                          2004/0252(CNS)

                                          .

                                  Návrh

                          NARIADENIA RADY

     o elektronickom zaznamenávaní a vykazovaní rybárskych činností a
                    o prostriedkoch diaľkového snímania

                                    .

                          (predložená Komisiou)

SK                                                                        SK
 ---pagebreak---                                            ODÔVODNENIE

     Európske spoločenstvo je na poprednom mieste v zavádzaní moderných technológií na
     zlepšenie riadenia a monitorovania rybárskych aktivít. Od roku 1992 podporuje zavádzanie
     systému monitorovania plavidiel satelitom (VMS) ako nástroja účinnej kontroly svojho
     rybárskeho loďstva bez ohľadu na to, kde vykonáva činnosť, a loďstva tretích krajín, keď
     vykonávajú činnosť vo vodách Spoločenstva. Po množstve pilotných projektov sa upevnenie
     lokalizačných zariadení na palube lodí stalo pre určité kategórie plavidiel povinným. Od 1.
     januára 2005 sa bude s niekoľkými výnimkami na všetky lode Spoločenstva, ktoré majú viac
     než 15 metrov celkovej dĺžky, vzťahovať povinnosť vybavenia VMS a nebudú môcť loviť bez
     toho, aby mali na palube funkčné satelitné lokalizačné zariadenie.

     Teraz sa navrhuje ďalší krok v používaní moderných technológií. Racionálne využívanie
     rybárskych zdrojov, ktoré je jedným z hlavných cieľov Spoločnej politiky rybolovu, si
     vyžaduje presné a včasné vykazovanie informácií týkajúcich sa rybárskych činností, ako
     napríklad množstva úlovku na palube, druhov, času stráveného rybolovom, oblasti, v ktorej
     boli dosiahnuté úlovky a použitých sietí. Tieto základné informácie v súčasnosti zhromažďujú
     velitelia rybárskych lodí ich zaznamenávaním perom do lodných denníkov viazaných
     v papieri. Rovnaký postup sa používa pri prekládke úlovku na inú loď, pri jeho ulovení,
     transporte alebo pri predaji.

     V dôsledku toho treba tieto informácie digitalizovať, aby sa mohli zhromažďovať, analyzovať
     a odosielať orgánom zodpovedným za riadiace alebo kontrolné úlohy. Tento proces je
     pomalý, nákladný a vedie k preklepom, ktoré môžu zhoršovať kvalitu údajov.

     Na dosiahnutie zefektívnenia, spresnenia a zlacnenia tohto procesu Komisia uprednostňuje
     systém elektronického zaznamenávania a vykazovania, ktorý nahradí súčasný ručný
     a ťažkopádny proces. Bude riešený tak, aby zmierňoval administratívne zaťaženie veliteľov
     a hlavných účastníkov komerčného reťazca a významne zjednodušil úlohy národných
     orgánov.

     V nedávnych rokoch sa uskutočnili pilotné projekty elektronického zaznamenávania
     a vykazovania informácií týkajúcich sa rybárskych činností. Niektoré sa už realizovali
     s presvedčivými výsledkami, iné ešte pokračujú. O uskutočniteľnosti elektronického
     zaznamenávania rybárskych činností niet pochybností. Na trhu je už k dispozícii špecifický
     softvér. V súčasnosti je potrebný legislatívny text, ktorý stanoví minimálne požiadavky.

     Určenie technických špecifikácií, ktoré sa vyžadujú na uspokojenie legislatívy Spoločenstva
     a tretích krajín, je cieľom medzinárodného projektu zaisteného a harmonizovaného lodného
     denníka. Tento projekt sa v súčasnosti vykonáva a špecifikácie budú k dispozícii v roku 2005.
     Nariadenie Komisie zodpovedajúcim spôsobom upraví súčasnú legislatívu pre lodné denníky
     a požiadavky na ostatné záznamy.

     Komisia s cieľom umožniť zavedenie tejto techniky môže poskytnúť rybárom, ako aj
     národným orgánom finančnú pomoc v rámci rozhodnutia 2004/465/ES1, ako urobila
     v minulosti na podporu vytvorenia systémov monitorovania lodí.

     1
            Rozhodnutie Rady o finančnom príspevku Spoločenstva na kontrolné programy rybolovu členských
            štátov (Ú. v. EÚ L 157, 30.4.2004, s. 114).

SK                                                   2                                                     SK
 ---pagebreak---      Okrem toho Komisia navrhuje využiť systém monitorovania plavidiel (VMS) na sledovanie
     rybárskych lodí vykonávajúcich činnosť v danej rybárskej oblasti, ktoré môžu byť v rozpore
     s národnou legislatívou alebo legislatívou Spoločenstva. Na zachytenie takýchto lodí možno
     použiť obrazy diaľkového sledovania. Táto technika nie je nová, pretože sa už používa
     v iných oblastiach. Boli vykonané pilotné projekty zamerané na rybárske činnosti a dokázala
     sa ich úspešnosť. Cieľom je krížová kontrola stavu rybárskych lodí zachytených touto
     technikou (Vessel Detection System – systém zisťovania plavidiel) s pozičnými správami od
     VMS. Strediská monitorovania rybárstva so môžu želať ďalej skúmať lode, ktoré nevysielajú
     pozičné správy.

SK                                               3                                                 SK
 ---pagebreak---                                                             2004/0252(CNS)

                                                    Návrh

                                               NARIADENIA RADY

                  o elektronickom zaznamenávaní a vykazovaní rybárskych činností a
                                 o prostriedkoch diaľkového snímania

     RADA EURÓPSKEJ ÚNIE

     so zreteľom na Zmluvu o založení Európskeho spoločenstva a najmä na jej článok 37,

     so zreteľom na návrh Komisie,

     so zreteľom na stanovisko Európskeho parlamentu;

     keďže:

     (1)      nariadenie Rady (ES) č. 2371/20022 stanovuje rámec navrhnutý na zabezpečenie
              uchovania a trvalého využívania rybárskych zdrojov podľa Spoločnej politiky pre
              rybárstvo;

     (2)      ciele uchovania a udržateľného využívania rybárskych zdrojov sa dosahujú pomocou
              podmienok určujúcich prístup do vôd a prístup k zdrojom, menovite limitovaním
              úlovkov a rybárskych činností a prijatím technických opatrení týkajúcich sa
              rybárskych postupov, sietí a veľkostí úlovkov;

     (3)      na dosiahnutie správneho riadenia možností rybolovu a na dosiahnutie týchto cieľov je
              preto potrebné sledovať rybárske činnosti prostredníctvom tých najvhodnejších
              prostriedkov. Kontrola ulovených množstiev sa väčšinou vykonáva zberom informácií
              o úlovkoch, vykládkach, prekládkach na iné lode, preprave a predaji, zatiaľ čo
              kontrola rybárskych činností sa vykonáva hlavne formou zberu informácií
              o vlastnostiach lodí, o čase strávenom rybolovom a o použitých sieťach. Technika
              diaľkovej kontroly okrem toho umožňuje orgánom kontroly rybolovu sledovať
              prítomnosť lodí v danej oblasti. Kombinácia všetkých týchto prostriedkov zvyšuje
              presnosť informácií;

     (4)      články 22 ods. 1 a 23 ods. 3 nariadenia č. 2371/2002 stanovujú, že Rada má v roku
              2004 rozhodnúť o povinnosti elektronicky zaznamenávať a odosielať relevantné
              informácie týkajúce sa rybárskych činností, vrátane vyloženia alebo preloženia úlovku
              na iné lode a záznam o predaji a o povinnosti vytvoriť prostriedky diaľkového
              snímania;

     2
              Ú. v. ES L 358, 31.12.2002, s. 59.

SK                                                    4                                               SK
 ---pagebreak---      (5)   v členských štátoch a ostatných krajinách boli vykonané pilotné projekty
           elektronického zaznamenávania a vykazovania, ako aj diaľkového sledovania.
           Osvedčili sa ako správne a nákladovo efektívne;

     (6)   preto treba stanoviť podmienky, za ktorých sa má používať elektronické
           zaznamenávanie a vykazovanie, ako aj prostriedky diaľkového snímania na kontrolné
           účely;

     (7)   opatrenia potrebné ma zavedenie tohto nariadenia treba prijať v súlade s rozhodnutím
           Rady 1999/468/ES z 28. júna 1999 stanovujúcim postupy vykonávania realizačných
           právomocí udelených Komisii3,

     PRIJALA TOTO NARIADENIE:

                                                   Článok 1

                                Elektronické zaznamenávanie a vykazovanie

     1.     Veliteľ rybárskej lode Spoločenstva zaznamená elektronickými prostriedkami
            informácie týkajúce sa rybárskych činností, ktoré je povinný zaznamenávať do
            lodného denníka podľa legislatívy Spoločenstva a odošle ich elektronickými
            prostriedkami príslušnému orgánu.

     2.     Vykazovanie úlovkov ulovených rybárskymi loďami Spoločenstva, ako aj poznámka
            o prvom predaji, ktorý sa týka týchto úlovkov, sa budú zaznamenávať elektronicky.

     3.     Členské štáty vytvoria administratívne a technické štruktúry, ktoré im umožnia
            prijímať, spracovávať, krížne kontrolovať a elektronickými prostriedkami prenášať
            informácie nachádzajúce sa v lodnom denníku, výkaze o vykládke a zázname
            o predaji, ktoré sú uvedené v odsekoch 1 a 2.

     4.     Podľa postupu uvedeného v článku 30 ods. 2 nariadenia č. 2371/2002 možno prijať
            podrobné pravidlá pre zavedenie odsekov 1 a 2. Tieto pravidlá môžu uvádzať aj
            výnimky z povinností stanovených v odsekoch 1 a 2 tohto článku, ak takéto výnimky
            možno zdôvodniť neúmerným zaťažením, ktoré by sa uvalilo na prevádzkovateľa
            v porovnaní s hospodárskym významom jeho činnosti.

                                                   Článok 2

                                               Diaľkové snímanie

     1.     Členské štáty zabezpečia, aby ich strediská monitorovania rybolovu vlastnili
            technické systémy, ktoré im umožnia v reálnom čase porovnávať pozície získané
            z diaľkovo snímaných obrazov odosielaných satelitmi na Zem so systémom
            monitorovania plavidiel, aby sa určila prítomnosť rybárskych lodí v danej oblasti.

     3
           Ú. v. ES L 184, 17.7.1999, s. 23.

SK                                                    5                                           SK
 ---pagebreak---      2.      Podrobné pravidlá pre zavedenie odseku 1 tohto článku sa môžu prijať podľa
             postupu uvedeného v článku 30 ods. 2 nariadenia (ES) č. 2371/2002.

                                             Článok 3

                                      Nadobudnutie účinnosti

     Toto nariadenie nadobúda účinnosť 1. januára 2006.

     Toto nariadenie je záväzné vo svojej celistvosti a je priamo uplatniteľné vo všetkých
     členských štátoch.

     V Bruseli

                                               Za Radu
                                               predseda

SK                                               6                                           SK